מדריך למסלולי קרוזים באיים הקריביים
טיולים בנמלים:
טיולים מומלצים בנמלי קרוזים בקריביים ואלסקה
מסלולי קרוזים בקריביים
הסיבות לפופולאריות של קרוזים לקריביים:
1. הקרבה היחסית לחוף המזרחי של ארה"ב, בו מבחר גדול של נמלים מהן יוצאות אוניות לקרוזים. החל מהנמלים הרבים בפלורידה: מיאמי ופורט לאודרדיל בראש, פורט קנאברל (מזרחית לאורלנדו), טמפה וג'קסונוויל, דרך נמל ניו אורלינס וגאלבסטון (דרומית ליוסטון, טקסס) וכלה בנמלים צפוניים יותר כגון: ניו יורק, פילדלפיה, בולטימור ואפילו בוסטון שהחלו לפרוח מאז ה- 11 בספטמבר 2001 המשרתים את תושבי צפון מזרח היבשת המעדיפים להימנע מטיסות. 2. מזג האוויר החמים והנעים בקריביים לאורך כל השנה הופך את הקריביים ליעד מועדף בכל חודשי השנה. אמנם בחודשי הקיץ יש לעיתים סערות טרופיות באזור, אך אמצעי החיזוי והניווט המדויקים והמשוכללים, מאפשרים התרחקות מעין הסערה.
3. בים הקריבי מבחר גדול ומגוון של יעדים ונמלים, השונים זה מזה באופיים בתרבותם ואפילו בשפה המדוברת בהם (אנגלית, צרפתית, הולנדית, ספרדית ואפילו שוודית!), אלפי חופי ים נהדרים (חלקם נחשבים מהיפים בעולם), עם חול בכל צבע אפשרי: לבן, אפור, שחור, זהוב ואפילו ורוד, ים צלול בצבע טורקיז השופע דגים ואלמוגים, אפשרויות ספורט ונופש רבות מספור ובנוסף שפע חנויות פטורות ממכס. חלק מהאיים הפכו תיירותיים ובעלי אופי קוסמופוליטי בעוד אחרים נותרו בדיוק כפי שנראו לפני מאות שנים, כאילו לא נגעו בהם הזמן והשפעות העולם המודרני. 4. בקריביים ניתן למצוא את המבחר הגדול ביותר של מסלולים ואת המגוון הגדול ביותר של חברות ואוניות קרוזים, כולל האוניות החדישות והגדולות ביותר.
מפת קריביים
מה לעשות ולראות בכל אי:
פורטו ריקו - ג'מייקה - איי בהאמאס -
קוזומל - גרנד קיימן -
סנט תומאס -
סנט מרטן -
סנט לוסיה - איי טורקס אנד קייקוס -
ארובה -
קורסאו -
רואטן -
קוסטה מיה -
בליז - אנטיגואה -
קרוז אופייני לקריביים נמשך כשבוע וכולל 3-5 נמלים, כל אחד באי אחר ו- 3-1 ימי ים. אך ישנם מסלולים בכל אורך אפשרי החל משלושה לילות ועד שבועיים המתאימים לכל רצון ותקציב. לכל חברות הקרוזים מסלולים רבים בקריביים ולכן ניתן לבחור החל מקרוז ביאכטה קטנה ומפוארת ועד שייט באוניות ענק המכילות כ- 3500 נוסעים כל אחת. מתוך 40-50 איים מיושבים בקריביים, מבקרות אוניות הקרוזים ב- 25 נמלים באופן קבוע. כך שניתן לצאת למספר הפלגות באזור ועדיין לא לבקר בכל היעדים המוצלחים.
החודשים הפופולאריים והעמוסים ביותר הם מאמצע דצמבר ועד אמצע מאי וכן חודשי הקיץ: יוני- אוגוסט. מאמצע אפריל ועד סוף מאי וכן מראשית ספטמבר עד אמצע דצמבר ניתן להשיג את המחירים הכי אטרקטיביים והמבצעים המוצלחים ביותר. בזכות המבחר העצום של קרוזים לקריביים והתחרות הגדולה בין החברות השונות ביעד זה, מחירי הקרוזים לקריביים נמוכים יחסית למחירי קרוזים ביעדים אחרים כדוגמת אלסקה, אירופה או יעדים רחוקים באוסטרליה, ניו זילנד והמזרח הרחוק.
תכנון קרוז/טיול מפורט ע"י סיגלית בר בעלת האתר ומחברת 5 מדריכי טיולים.
מומלץ בחום לכל מי שמבקר בפלורידה לסיים את הטיול עם טעם מתוק בפה של קרוז מפנק ליעד אקזוטי במחיר אטרקטיבי. הקריביים הם לא עוד חלום רחוק אלא תוספת נהדרת לטיול מוצלח בארה"ב. השלווה והפינוק של הקרוז מתאימים במיוחד למי שהתרוצץ ללא הפסקה בין הפארקים של אורלנדו
במשך מספר ימים. שלושת המסלולים העיקריים באיים הקריביים
הקריביים המערביים, הקריביים המזרחיים והקרייבים הדרומיים, אם כי יש מספר מסלולים ארוכים בני 10-14 יום הנקראים: ה"קריביים האקזוטיים" או ה"קריביים המורחבים" Extended Caribbean המשלבים בין שניים מהמסלולים הללו.
יש לציין גם שהפלגות רבות כוללות גם את איי הבהאמאס ויש גם מספר מסלולים הכוללים גם מעבר בתעלת פנמה.
איי הבהאמאס אינם נחשבים לחלק מהקריביים, אך הפלגות רבות לקריביים המזרחיים או המערביים כוללות עגינה באחד מהאיים הללו. מרבית הקרוזים לבהאמאס יוצאים מנמלי דרום פלורידה והינם בני 3-4 לילות הכוללים עגינה בנמל אחד או שניים. בין היעדים הפופולאריים: נסאו Nassau, בירת הבהאמאס, פריפורט Freeport ומספר איים פרטיים השייכים לחברות הקרוזים הגדולות. קרוזים אלה מתאימים במיוחד לאלה שיוצאים לשייט תענוגות בפעם הראשונה בחייהם או למי שזמנו קצר ומעוניין לצאת לחופשה קצרה הכוללת שמש, כיף, חופים, אוכל טוב, קניות והימורים. הקרוזים בני שלושת הלילות מתקיימים בסופי שבוע: לרוב משישי עד שני ואילו הקרוזים בני ארבעת הלילות הם באמצע השבוע, לרוב שני עד שישי. הקריביים המערביים
מרבית ההפלגות לקריביים המערביים יוצאות מנמלי מיאמי, פורט לאודרדייל Fort Lauderdale, פורט קנאבראל וטמפה בפלורידה. מעט אוניות מפליגות מניו אורלינס או גאלבסטון, טקסס. היעדים העיקריים במסלול זה הם גרנד קיימן
Grand Cayman, ג'אמייקה Jamaica, בה שני נמלים עיקריים: מפרץ מונטנגו Montenego Bay ו"אוצ'ו ריוס" Ocho Rios, וכן קזומל Cozumel וקוסטה מאיה Costa Maya במכסיקו. יעדים נוספים הצוברים תאוצה בשנים האחרונות הם: בליז סיטי Belize City, האי רוטאן Roatan בהונדוראס ולאחרונה גם נמל Santo Tomas de Castilla בגואטמלה. הקרוזים ליעדים חדשים אלה נקראים בדרך כלל: "קריביים מערביים אקזוטיים".
פעמים רבות נוספים ליעדים הללו גם קי ווסט Key West (הנקודה הדרומית ביותר בפלורידה) ואחד מהאיים הפרטיים של חברות הקרוזים בבהאמאס. המסלולים למערב הקריביים מתאימים במיוחד לחובבי צלילה, למחפשי הרפתקאות ופעילות ולמתעניינים בתרבות המאיה Maya העתיקה.
מרבית הקרוזים לקריביים המערביים הם בני שבעה לילות (אשר מגיעים ל- 3-4 יעדים) אך יש גם קרוזים קצרים יותר בני 3-5 לילות וארוכים יותר בני 8-11 לילות. מפת מסלול לדוגמה:
הקריבים המזרחיים
מרבית ההפלגות יוצאות מנמלי פלורידה (בעיקר מיאמי ופורט לאודרדייל) אך בשנים האחרונות יותר ויותר אוניות מפליגות מנמלי צפון- מזרח ארה"ב. היעדים העיקריים במסלול זה הינם: פורטו ריקו Puerto Rico, איי הבתולה האמריקאים, בפרט סנט תומאס St. Thomas, סנט מרטין St. Martin ונמלים נוספים באיי הבהאמס (כולל איים פרטיים של חברות הספנות).
כל היעדים הללו פופולאריים ביותר ועמוסים למדי מכיוון שמגיעות אליהן גם אוניות המפליגות לקריביים הדרומיים (פירוט בהמשך). בחלק מהנמלים עוגנות זו לצד זו 5-10 אוניות בו זמנית. יעד שצובר תאוצה בשנים האחרונות הוא האי טורטולה Tortola באיי הבתולה הבריטיים. מרבית ההפלגות במסלול זה הן בנות שבעה לילות הכוללות בדרך כלל שלושה נמלים בלבד, אך יש גם הפלגות בנות 8-11 לילות. ההפלגות היוצאות מצפון- מזרח ארה"ב (ניו יורק לדוגמא) כוללות גם נמלים לאורך החוף המזרחי של ארה"ב, בעיקר פלורידה ולעיתם גם נמלים בברמודה. מכיוון שבמסלול הקלאסי יש בדרך כלל שלושה ימי ים, הקרוז לקריביים המזרחיים הוא נינוח ורגוע יותר מאשר במסלולים האחרים ומתאים למי שמחפש מינון שווה של פעילות על סיפון האונייה וטיול בנמלים.
מפת מסלול לדוגמה:
מרבית ההפלגות יוצאות מנמל סאן חואן San Juan בפורטו ריקו. מספר הפלגות מתחילות בנמל ארובה Aruba. גם כאן אורך המסלול האופייני הוא שבוע והוא כולל מבחר איים הממוקמים דרומית לפורטו ריקו ועד לחוף הצפוני של דרום אמריקה. הקרוז כולל מספר נמלים אליהם מגיעות אוניות במסלול הקריביים המזרחיים כגון: סנט תומאס
וסנט מרטין או טורטולה Tortola ובנוסף 2-4 נמלים מבין האיים הדרומיים יותר:
ברבדוס Barbados, סנט לוסיה St. Lucia, מרטיניק Martinique, אנטיגואה Antigua, דומיניקה Dominica, גוואדאלופ Guadeloupe, סנט קיטס Saint Kitts
ואף איים דרומיים יותר, הקרובים לחופי ונצואלה, ביניהם: ארובה Aruba, קוראסאו Curacao וגרנדה Grenada. החופים הדרומיים ביותר הם גם היבשים ביותר. השמש זורחת בהם כמעט 365 ימים בשנה וכמות המשקעים בהם נמוכה במיוחד. גם הסיכויים לסערות טרופיות הם הקטנים ביותר באיים הדרומיים הללו. המסלולים בקריביים הדרומיים הם המגוונים ביותר מבין כלל המסלולים בקריביים. בהפלגה אחת תגיעו לאיים המייצגים מבחר עשיר של תרבויות ושפות כמו גם פלאי ואוצרות טבע רבים, כגון: הרי געש, יערות גשם, חופים נסתרים, מפלים, נהרות והרים מרשימים. ניתן לצאת למספר קרוזים שונים באזור ולהגיע בכל פעם ליעדים שונים לחלוטין. מספר הנמלים בקרוז אופייני לקריביים הדרומיים נע בין 4-6 נמלים שונים, כלומר: לעיתים אין אף יום ים ובכל יום מטיילים באי אחר. מפת מסלול לדוגמה:
כתבות על קרוזים בעולם
מידע נוסף ומפורט על האיים הקריביים תמצאו בספרה של סיגלית בר:קרוזים שייט תענוגות - בקריביים אלסקה ואירופה